Regering verwerp besware teen seksonderrig op skoolArgieffoto Die adjunkminister van basiese onderwys, Reginah Mhlauli, en die onderwysdepartement het vanoggend die besware teen, en trouens die bestaan van, ŉ nuwe omvattende seksonderrig-kurrikulum in Suid-Afrika ontken. Volgens Mhlauli vorm seksonderrig deel van die vakkurrikulum vir lewensoriëntering en is die kurrikulum al 19 jaar lank onveranderd. Daar is wel ŉ handboek wat volgens die departement heeltemal bevredigend is. Mhlauli meen die bohaai oor die beweerde “omvattende seksonderrig” is ŉ mediamaaksel en berus grootliks op vergissings, verkeerde inligting en oningeligtheid. Die eerste bewering is dat die kurrikulum vroeë seksuele eksperimentering aanwakker. Die feite toon dat vroeë eksperimentering sedert die instel van die program afneem en dat tienerswangerskappe in Suid-Afrika daagliks daal. Tweedens meen kritici dat die kurrikulum kinders hul onskuld ontneem. Die departement sê egter die inhoud is wetenskaplik korrek, dit is nie veroordelend nie en wel gepas vir die kinders se ontwikkelingsfase. Op die beswaar dat die kurrikulum indruis teen mense se kultuur en gewoontes antwoord die departement dat dit wel in ag geneem word. Beswaar word voorts daarop gegrond dat dit eerder die rol van die ouer is om seksuele inligting oor te dra. Die departement stem saam, en voer aan die kurrikulum ondersteun die rol van die ouer. ŉ Verdere beswaar is dat kinders al in graad 4 leer oor masturbasie. Die onderwysdepartement sê dis onwaar. Daar word ook beweer die kurrikulum leer kinders oor seksuele genot. Die onderwysdepartement antwoord dat dit glad nie in die sillabus is nie. Ook die bewering dat daar pornografiese inhoud in die leerplan is, is volgens die onderwysdepartement van alle waarheid ontbloot. Die bewering dat daar verwys word na wyses om seksueel te verkeer, word eweneens deur die onderwysdepartement as onwaar afgeskiet. Laastens word beweer onderwysers is nie opgelei om die seksuele deel van die vakinhoud aan te bied nie. Die onderwysdepartement sê die opleiding is wel gedoen.